text: [{"text_idx": "#000012", "text": "NI ROBA tiko na baba ni waqa na biau ni Atalanitika ena ilakolako i Urope, e veinanuyaka tiko ena lomavakacegu o George Young e dua na pasidia na itei ni ka dina e kaburaka mai Brazil. * Ni toso tiko na ilakolako, e gole sara nona vakanananu ena nona ilesilesi vou, qo o Sipeni kei Potukali na yalava levu e se bera ni tarai. Ni yaco e kea, e nanuma tiko o George me tuvanaka eso na ivunau vakaivolatabu me vakaitavi kina o Brother J. F. Rutherford, me veisoliyaki tale ga e 300,000 na tikidua!"}, {"text_idx": "#000013", "text": "Levu na veivanua e sokota o George Young ena nona ilakolako ni cakacaka vakavunau"}, {"text_idx": "#000019", "text": "Tekivu ena Seviteba 1925, sa tabaki Na Vale ni Vakatawa ena vosa vakaPotukali. (Ni bera qori, sa dau tabaki tiko ena vosa vakaPotukali mai Brazil.) Qori na gauna a tuvanaka tiko kina o Virgi\u0301lio Fer\u00adguson, e dua na Gonevuli ni iVolatabu e Brazil, me toki i Potukali me veivuke ena cakacaka ni Matanitu ni Kalou. Dua na gauna rau a cakacaka vata kei Brother Young ena valenivolavola ni tabana e Brazil. Sega ni dede sa gole sara o Virgi\u0301lio kei watina o Lizzie me rau tomani Brother Young tale. E donu sara ga na gauna e yaco yani kina o \u00adBrother Ferguson, ni sa vakarau gole o Brother Young ena so tale na ilesilesi ni vunau, me vaka na matanitu makawa kei Rusia."}, {"text_idx": "#000021", "text": "E lewa sara na mataivalu e liutaka na vuaviri me sa kua ni veisau na veiliutaki, sa qai levu ga na veitusaqati. E yaloqaqa o Brother Ferguson qai sega ni via toki, e saga mera taqomaki na ilawalawa lailai Gonevuli ni iVolatabu, me tokona tale ga nodra cakacaka. E kerea na veivakadonui me dau vakayacori ena nona vale na soqoni. E vakadonui nona kerekere ena Okotova, 1927."}, {"text_idx": "#000022", "text": "Donuya na imatai ni yabaki, rauta ni 450 na lewenivanua e Potukali era vakaikere ni Vale ni Vakatawa. Kena ikuri, e vakayagataki na tikidua kei na ivola lailai me vakatetei na ka dina ena veivanua qali vakaPotukali, me vakataki Angola, \u00adAzores, Cape Verde, East Timor, Goa, Madeira, kei Mozam\u00adbique."}, {"text_idx": "#000023", "text": "Ena icavacava ni 1920, e gole i Lisbon e dua na turaga ni Potukali yalomalumalumu e dauteitei, o Manuel da Silva Jorda\u0303o. Ni se tiko mai Brazil, a rogoca e dua na ivunau e matanalevu nei Brother Young. A kila sara ni qori na ka dina, e mani gu na lomana me vukei Brother Ferguson me vakarabailevutaki na cakacaka vakavunau. Me rawa qori, e tekivu veiqaravi vakapainia o Manuel. Ni sa tuvanaki qai qaravi vinaka na tabaki kei na veisoliyaki ni ivola vakaivolatabu, e toso sara ga kina na ivavakoso vou e Lisbon!"}, {"text_idx": "#000024", "text": "Ena 1934, erau lesu i Brazil o Brother kei \u00adSister Ferguson. Sa kaburaki oti na itei ni ka dina e kea. A vakilai ena gauna qori na tikoyavavala e Urope kei na iKarua ni Valu Levu, vakabibi na kena e tekivu mai Sipeni (Spanish Civil War), ia era kaukaua tiko ga vakayalo na ilawalawa lailai mataveitacini e Potukali. Dua na gauna, era vaka ga na qilaiso waqa, ia ena 1947 era caudre vinaka tale, qori ni yaco yani na imatai ni daukaulotu e vuli mai Kiliati, o John Cooke. Ni oti qori, e sega ni tarovi rawa na tubu ni dautukutuku. Ena 1962, e vakatabuya na matanitu na noda cakacaka, ia e tubu tiko ga na iwiliwili. Ena Tiseba 1974, e vakadonui vakalawa me dua na isoqosoqo na iVakadinadina i Jiova, gauna qori sa sivia tu na 13,000 na dautukutuku."}, {"text_idx": "#000025", "text": "Nikua, sivia ni 50,000 na dautukutuku era vunautaka tiko na itukutuku ni Matanitu ni Kalou e Potukali kei na vica na yanuyanu era vosa vakaPotukali, wili kina o Azores kei Madeira. Levu vei ira qori era ikatolu ni itabatamata, nira mai kila na ka dina vei ira na wekadra era rogoca na ivunau vakairogorogo nei Brother Rutherford ena 1925."}, {"text_idx": "#000030", "text": "Rau vakila o Douglas kei Mary Guest na iloloma soli wale ni Kalou ni rau painia e Kenada, rau daukaulotu tale ga e Brazil kei Potukali."}]